U delu: "PLAN I PROGRAM NASTAVE I UČENJA ZA OBRAZOVNI PROFIL TEHNIČAR MULTIMEDIJA", posle tabele: " I PLAN NASTAVE I UČENJA ZA OBRAZOVNI PROFIL TEHNIČAR MULTIMEDIJA", dodaje se tabela: " [**I PLAN NASTAVE I UČENJA ZA OBRAZOVNI PROFIL TEHNIČAR MULTIMEDIJA, KADA SE REALIZUJE PO DUALNOM MODELU\***](http://we2.cekos.com/ce/servlet/pdf-document?18484301-02.pdf)", koja je odštampana uz ovaj pravilnik i čini njegov sastavni deo.

U programu predmeta: "Audio i video uređaji i sistemi", "Produkcija multimedijalnih sadržaja", "Audio tehnologije", "Video tehnologije", "Multimedija na internetu", "Studijska i vanstudijska tehnika" i "Praktična nastava", posle odeljka: "5. UPUTSTVO ZA FORMATIVNO I SUMATIVNO OCENJIVANJE UČENIKA", dodaju se odeljci: "6. PREPORUKE ZA REALIZACIJU NASTAVE PREMA DUALNOM MODELU OBRAZOVANJA" i "7. PREPORUKE ZA OCENJIVANJE PRILIKOM REALIZACIJE NASTAVE PREMA DUALNOM MODELU OBRAZOVANJA", koji glase:

"6. PREPORUKE ZA REALIZACIJU NASTAVE PREMA DUALNOM MODELU OBRAZOVANJA

Ukoliko se nastava realizuje kao učenje kroz rad, škola i poslodavac detaljno planiraju i utvrđuju mesto i način realizacije ishoda, i unose ih u plan realizacije učenja kroz rad. Planiranje se vrši na godišnjem, mesečnom ili tematskom i dnevnom nivou. Organizovati nastavu tako da učenik u potpunosti bude upoznat sa organizacijom rada preduzeća/servisa i da se pridržava mera zaštite na radu i mera zaštite okoline. Nastavnik - koordinator učenja kroz rad proverava da li je poslodavac izvršio procenu rizika na radnom mestu na kome rade učenici i da li je izveo uvodnu obuku učenika o bezbednosti i zdravlju na radu. Instruktor vodi evidenciju propisanu ugovorom i u dogovoru sa nastavnikom - koordinatorom.

Nastavnik - koordinator učenja kroz rad ima jasnu, otvorenu i blagovremenu komunikaciju sa instruktorima određenih od strane poslodavca u pogledu planiranja nastave, aktivnosti i ishoda, kao i praćenja aktivnosti učenika.

7. PREPORUKE ZA OCENJIVANJE PRILIKOM REALIZACIJE NASTAVE PREMA DUALNOM MODELU OBRAZOVANJA

Nastavnik - koordinator učenja kroz rad i instruktor zajedno utvrđuju kriterijume za formativno praćenje napredovanja učenika, vrše operacionalizaciju ishoda i planiraju sumativno ocenjivanje. Formativno ocenjivanje je osnovni način procene dostignutih i ostvarenih ishoda za učenika koji uči kroz rad.

Nastavnik, u saradnji sa instruktorom, sastavlja listu za vrednovanje/protokol za praćenje koji popunjava instruktor.

Nastavnik koordinator učenja kroz rad i instruktor, na početku školske godine ili na početku teme/modula upoznaju učenike sa kriterijumima formativnog i sumativnog ocenjivanja.

Instruktor prati aktivnosti učenika kod poslodavca, na osnovu utvrđenih kriterijuma i o tome blagovremeno obaveštava nastavnika - koordinatora učenja kroz rad.

Nastavnik koordinator učenja kroz rad formira sumativnu ocenu za svakog učenika na osnovu unapred utvrđenih kriterijuma i u saradnji sa instruktorom, uzimajući u obzir specifičnosti realizacije nastavnog procesa kod poslodavca.

Preporučuje se da učenici, koji se obrazuju prema dualnom modelu, vode dnevnik prakse, u obliku koji preporučuju nastavnik - koordinator učenja kroz rad i instruktor a u koji unose opis izvršenih radova i svoja zapažanja.

Poželjno je se da se nakon određene celine ili modula organizuju provere savladanosti praktičnih veština kojima bi prisustvovali i nastavnik - koordinator učenja kroz rad i instruktor a koje se sprovode u kompaniji ili u školi. Izborom adekvatnih i konkretnih praktičnih zadataka se meri nivo dostignutosti planiranih ishoda veština za izabrani modul/temu ili celinu."

U programu predmeta: "Veb dizajn", u odeljku: "4. UPUTSTVO ZA DIDAKTIČKO-METODIČKO OSTVARIVANJE PROGRAMA" posle teksta: "Vežbe realizovati u bloku od 2 časa nedeljno." za drugi razred, dodaje se tekst koji glasi:

"Kod teme Uvod u Veb dizajn, ishodi, koji se odnose na WWW servis i elektronsko obrazovanje realizuju se u školi, dok ishodi koji se odnose na primenu kapča testa i mašina za pretraživanje realizuju se kod poslodavca, ishodi oko korišćenja FTP servisa treba da realizuje i u školi i kod poslodavca.

Kod teme Osnove HTML jezika, ishodi, koji se odnose na savladavanje HTML opisnog jezika realizuju se u školi, dok se ishodi koji se odnose kreiranje HTML stranica, njihovo povezivanje i korišćenje šablona realizuju se kod poslodavca.

Kod teme CSS (Cascading Style Sheet), ishodi koje se odnose na savladavanje CSS stilizovanja realizuju se u školi, dok se ishodi koji se odnose kreiranje CSS datoteke realizuju kod poslodavca."

Posle teksta: "Podela odeljenja na grupe" za treći razred, dodaje se tekst koji glasi:

"Kod teme Uvod u skript programiranje, ishodi koje se odnose na kreiranje dokumenata pomoću skript jezika, upoznavanje sa naredbama za kontrolu grananja, sa naredbama za ponavljanje i kreiranjem funkcija realizuju se u školi, dok ishodi koji se odnose na izradu, uvežbavanje i izradu primera skriptnog programa i njegovo testiranje se realizuju kod poslodavca.

Kod teme Objavljivanje internet prezentacije, ishodi koji se odnose na upoznavanje sa vrstama i funkcijama veb servera, instalaciju Apache veb servera, MySQL servera kao i instalacije objedinjenih rešenja: XAMP ili WAMP realizuju se u školi, dok ishodi koji se odnose na detaljna podešavanja i konfigurisanje servera, kao i postavljanje internet prezentacije na server realizuju se kod poslodavca.

Kod teme Izrada internet prezentacije, ishodi koji se odnose na izradu internet prezentacija pomoću gotovih HTML/CSS šablona realizuju se u školi. Ishodi koji se odnose na primenu i rukovanje obrascima (forme) realizuju se i u školi i kod poslodavca, dok se ishodi koji se odnose na izradu složene internet prezentacije i njeno postavljanje na server realizuju kod poslodavca."

Posle plana i programa nastave i učenja za obrazovni profil tehničar elektronike i automatike, dodaju se planovi i programi nastave i učenja za obrazovne profile tehničar za **[administriranje računarskih mreža](http://we2.cekos.com/ce/servlet/pdf-document?18484301-03.pdf)**, **[elektrotehničar računara](http://we2.cekos.com/ce/servlet/pdf-document?18484301-04.pdf)** i **[tehničar informacionih tehnologija](http://we2.cekos.com/ce/servlet/pdf-document?18484301-05.pdf)**, koji su odštampani uz ovaj pravilnik i čine njegov sastavni deo.